מאור אדרי

ראשית חייו

מאור אדרי נולד וגדל ברמלה. בילדותו הוא הושפע ממוזיקה טורקית. לפני פרסומו כזמר עבד אדרי כמרכיב ארונות הזזה בחברת "הרדור" שבראשון לציון.

2008 - 2010: תחילת הקריירה המוזיקלית

הקריירה המוזיקלית של אדרי החלה בשנת 2008, לאחר שהוציא את השיר "לב קבור". את השיר כתב שרון אסולין ללחן טורקי. השיר זכה לפופולריות בקרב צעירים ונוער חובבי מוזיקה ים-תיכונית, ובעקבות הפרסום וההצלחה של השיר הופיע אדרי פעמים רבות עם השיר במועדוני לילה באזור המרכז והצפון. 
במהלך שנת 2010 הוציא את הסינגל "רוחות רעות". השיר זכה לחשיפה רבה, ולקראת סוף שנת 2011 הקדיש אליקו, שדר הרדיו של רדיו לב המדינה, תוכנית שלמה לאדרי במטרה לחשוף אותו בפני קהל גדול בז'אנר הים-תיכוני.

2011 - 2012: אלבום בכורה

ב-15 באפריל 2012 הוציא אדרי את השיר "כאן בלעדייך". השיר הוא גרסת כיסוי ללהיט של כוכב המוזיקה היוונית ניקוס ורטיס, והיה לסינגל הראשון מתוך אלבום הבכורה שלו, "הגבר שכבש" אותו הוציא אדרי לחנויות ב-14 ביוני. האלבום זכה להצלחה מסחרית רבה והגיע למעמד של אלבום זהב, האלבום כולל את השירים: "את עוד אוהבת", "היא עוד תשוב", "לב קבור", שיר הנושא של האלבום - "הגבר שכבש", והמחרוזת "חפלה אבבאי" שהתנגנה בחתונות וגררה אחריה ביצועי פרודיות רבים. האלבום זכה להצלחה רבה והגיע למעמד של אלבום זהב.
באותה שנה החל אדרי להופיע מול קהל גדול. בין היתר הופיע ברמלה מול קהל של כ-4,000 איש. לאחר שביצע שתי הופעות נוספות בהאנגר 11 ב-18 ביולי 2013, הופיע בפעם הראשונה בתיאטרון קיסריה. 
באותה שנה גם הצטלם לראשונה לשער המגזין "פנאי פלוס".

2013 - 2015: אלבום שני ושלישי

ב-24 בספטמבר 2013 הוציא אדרי את אלבומו השני "הכל כתוב", הכולל 18 שירים. חלק מתוך השירים שבאלבום הוא כתב, הלחין והפיק. מהאלבום בלטו השירים "האישה שלי", "גבר איטלקי", "יאללה יאללה" ו"תספרו לה", שהיו ללהיטים בקרב חובבי המוזיקה הים תיכונית. ב-17 בדצמבר אותה שנה הוציא אדרי את הסינגל "כמו שאת" שהיה הסינגל הראשון מאלבומו השלישי. ביולי 2014 הופיע בקיסריה בפעם השנייה והוציא את הסינגל "אהבנו", בו הוא משתף פעולה עם הזמרת רינת בר. השיר זכה להצלחה רבה ונחשב לאחד הלהיטים הגדולים ביותר של אדרי. 
במהלך 2014 אדרי גם הופיע לראשונה בחו"ל, ושר בפני קהל של 2,000 איש בקהילה היהודית במרסיי שבצרפת.
ב-6 ינואר 2015 הוציא את אלבומו השלישי "כולנה". האלבום כולל את הסינגלים שקדמו ליציאתו ועוד 12 שירים, שהבולטים בהם הם: "סלפי", "מתוך ההריסות", "מתגעגע", שיר הנושא של האלבום - "כולנה", והשיר "לא כואב לה" איתו נכנס לראשונה לפלייליסט של גלגלצ.

2015 - 2016: אלבום רביעי וההצלחה

במהלך חודש מאי הוציא אדרי את הסינגל "My Name Is", מתוך אלבומו הרביעי. השיר הפך ללהיט מיידי, הגיע למקום שלישי במצעד מדיה פורסט ונחשב ללהיט הסולו הראשון שלו בקרב כלל המדינה ולא רק בקרב חובבי המוזיקה הים-תיכונית. הקליפ לשיר יצא שבועיים לאחר יציאת השיר עצמו. אדרי הוציא עוד ארבעה סינגלים נוספים מאלבומו הרביעי: "קולולו", "מת העולם", "בא ממך" ו"מאחל לך". 
ב-15 בפברואר 2016 הוציא אדרי את אלבומו הרביעי "צלילים של תקווה". מתוך אלבום זה בלטו השירים: "השיר שהיא אוהבת", "ישן באלכסון", "צלילים של תקווה" ו"שיהיה לנו טוב".
ב-6 בנובמבר אותה שנה הוציא לאור את הסינגל "כמו פעם", את השיר כתב ביחד עם אלון דה לוקו. הסינגל זכה להצלחה רבה מיד עם צאתו וגם הוא נכנס לפלייליסט של גלגלצ, בנוסף לכך צבר השיר למעלה מ-10 מיליון צפיות ביוטיוב ובכך הפך לשיר עם כמות הצפיות הכי גדולה של אדרי. 
באותה השנה ביצע בשידור חי בגלגלצ גרסת כיסוי לשיר "ואם פרידה", של דיקלה.
לאחר יציאת האלבום הופיע אדרי בקיסריה בפעם השלישית.

2017 - 2018: אלבום חמישי

במהלך 2017 הוציא לאור את הסינגלים "אותה מנגינה", "עוד דקה לאהוב", "שלוק מקצב" - ביחד עם הזמר טליסמאן ו"קטנה" - עיבוד מחודש לשיר אליג'יראי עם מילים חדשות אותן כתב אדרי יחד עם אבי אוחיון. שיר זה זכה להצלחה רבה והיה לשירו השלישי של אדרי שנכנס לפלייליסט של גלגלצ. ב-27 ביוני הוציא לאור את אלבומו החמישי "בא לי טוב". 
באותו שנה שיחק לראשונה בסדרה שנות השמונים וגילם דמות תלמיד בתזמורת בית הספר של שלום, תפקיד בו המשיך גם בעונה הבאה של התוכנית.
עוד באותה שנה כתב והלחין את שיר הנושא לאלבומה ה-23 של שרית חדד - "שרה שרה".
בשנת 2018 הוציא את השיר "נראה לי חלום", שזכה להצלחה נאה בישראל. בנוסף לכך, הוציא גם את הלהיט "אללה מעק", שזכה להצלחה רבה במצעדי הפזמונים בישראל.
במהלך 2018 התארח בבית "האח הגדול" במסגרה משימה, לאחר שמתמודד התכנית לירון אופיר שר משיריו בבית. לאחר שיצא לירון מהבית הוא התארח בהופעתו של אדרי בקיסריה ואף עלה לשיר איתו על הבמה. 
במהלך אוקטובר 2018 השתתף אדרי בפסטיבל הפסנתר והופיע בו עם שיריו כשהוא מארח את קוקי לבנה.

2019: שיר מצעד הגאווה וקמפיין הליכוד

במהלך 2019 שיתף פעולה עם הזמר מוקי בשיר "כותב שירים" שזכה לקליפ שזכה להצלחה רבה, מוקי אף התארח אצלו בקיסריה.
לקראת אירועי מצעד הגאווה בתל אביב של אותה שנה, נבחר אדרי להוביל את קמפיין מצעד הגאווה של שנת 2019 בשיר "מי מחפש אותי" אותי ביצע יחד עם האחיות כרקוקלי. השיר נחל הצלחה רבה ושיתוף הפעולה הרחב עם יוטיוב ישראל ועיריית תל אביב, ונחשב להצלחה גדולה. אדרי והאחיות אף הופיעו בבבימה המרכזית של המצעד מול כ-100,000 איש.
לקראת מערכת הבחירות השנייה באותה שנה לקח אדרי חלק בקמפיין מפלגת הליכוד בקליפ לשיר קצבי, שנפתח בקריינות של ראש הממשלה בנימין נתניהו.